FI Euroopan unionin virallinen lehti L 211/3

KOMISSION DELEGOITU ASETUS (EU) 2015/1366,

annettu 11 päivänä toukokuuta 2015,

Euroopan parlamentin ja neuvoston asetuksen (EU) N:o 1308/2013 täydentämisestä mehiläishoitoalan tuen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 56 artiklan 1 kohdan, 223 artiklan 2 kohdan ja 231 artiklan 1 kohdan,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (2) ja erityisesti sen 106 artiklan 5 kohdan,

sekä katsoo seuraavaa:

(1) Asetuksella (EU) N:o 1308/2013 korvattiin neuvoston asetus (EY) N:o 1234/2007 (3), ja siinä vahvistetaan mehiläishoitoalan tukea koskevat uudet säännöt. Lisäksi siinä siirretään komissiolle valta antaa kyseistä tukea koskevia delegoituja säädöksiä ja täytäntöönpanosäädöksiä. Jotta voitaisiin varmistaa tukijärjestelmän moitteeton toiminta uudessa oikeudellisessa kehyksessä, tietyt säännöt on hyväksyttävä tällaisilla säädöksillä. Kyseisillä säädöksillä olisi korvattava komission asetus (EY) N:o 917/2004 (4).

(2) Asetuksen (EU) No 1308/2013 55 artiklassa säädetään, että jäsenvaltiot voivat laatia mehiläishoitoalalle kolmivuotiset kansalliset ohjelmat, jäljempänä ’mehiläishoito-ohjelmat’. On tarpeen vahvistaa perusteet, joiden mukaan unionin rahoitusosuus jaetaan osallistujajäsenvaltioille.

(3) Mehiläispesien lukumäärä kussakin osallistujajäsenvaltiossa antaa viitteitä jäsenvaltion mehiläishoitoalan koosta. Kunkin osallistujajäsenvaltion osuutta mehiläispesien kokonaismäärästä unionissa voidaan käyttää yksinkertaisena perustana, jonka mukaisesti unionin rahoitusosuus jaetaan mehiläishoito-ohjelmille.

(4) Jotta voitaisiin varmistaa unionin varojen tarkoituksenmukainen jakaminen, osallistujajäsenvaltiolla olisi oltava luotettava menetelmä, jolla niiden alueella olevien mehiläispesien lukumäärä määritetään.

(5) Koska mehiläispesien määrä vaihtelee eri vuodenaikoina, on tarpeen vahvistaa ajanjakso, jonka aikana mehiläispesien lukumäärä määritetään.

(6) Komission on tarpeen tietää mehiläispesien lukumäärä jäsenvaltioissa sekä voidakseen jakaa unionin rahoitusosuuden mehiläishoito-ohjelmille että seuratakseen mehiläispesien määrän kehitystä jäsenvaltioissa, jotta se voi arvioida tukitoimenpiteiden vaikutuksen mehiläishoitoalaan ja antaa tietoa unionin kansalaisille. Näin ollen osallistujajäsenvaltioiden olisi vuosittain ilmoitettava komissiolle tämän asetuksen mukaisesti määritetty mehiläispesien lukumäärä.

(7) Jotta kaikki jäsenvaltiot voisivat panna täytäntöön kustannustehokkaan mehiläishoito-ohjelman, olisi vahvistettava erityinen unionin tuen ohjelmakohtainen vähimmäismäärä.

(8) Mehiläishoitoon myönnettävien unionin varojen tehokkaan ja vaikuttavan käytön varmistamiseksi jäsenvaltioiden olisi vältettävä päällekkäistä rahoitusta mehiläishoito-ohjelmille asetuksen (EU) N:o 1308/2013 55 artiklan mukaisesti myönnettävästä mehiläishoitoalan tuesta ja Euroopan parlamentin ja neuvoston asetuksen (EU) N:o 1305/2013 (5) mukaisesti myönnettävästä maaseudun kehittämistuesta.

(9) Niiden jäsenvaltioiden osalta, jotka eivät ole ottaneet käyttöön euroa, on tarpeen vahvistaa mehiläishoito-ohjelmien rahoituksessa sovellettavien vaihtokurssien määräytymistä koskevat säännöt. Käytettävän valuuttakurssin määräytymisperusteen olisi oltava komission delegoidun asetuksen (EU) N:o 907/2014 (6) 34 artiklan 1 kohdassa tarkoitettu määräytymisperuste.

(10) Jotta siirtyminen asetuksessa (EY) N:o 1234/2007 säädetyistä mehiläishoitoalan toimenpiteistä asetuksessa (EU) 1308/2013 säädettyihin toimenpiteisiin tapahtuisi joustavasti, jäsenvaltioilla olisi oltava mahdollisuus sisällyttää ennen 1 päivää tammikuuta 2014 hyväksyttyihin mehiläishoito-ohjelmiinsa asetuksen (EU) N:o 1308/2013 55 artiklan 4 kohdassa lueteltuja uusia mehiläishoitoalan toimenpiteitä.

(11) On tarpeen säätää siirtymäkauden toimenpiteistä unionin rahoitusosuuden jakamiseksi mehiläishoito-ohjelmille vuosina 2017–2019. Jotta varmistetaan jatkuvuus vuosien 2014–2016 mehiläishoito-ohjelmiin nähden ja jotta kaikilla jäsenvaltioilla on riittävästi aikaa vahvistaa luotettava menetelmä niiden mehiläispesien lukumäärän määrittämiseen, jotka ovat 1 päivän syyskuuta ja 31 päivän joulukuuta välisenä aikana valmiita talvehtimaan, unionin varojen jakaminen vuosien 2017–2019 mehiläishoito-ohjelmille olisi toteutettava niiden mehiläispesien lukumäärien perusteella, jotka jäsenvaltiot ovat ilmoittaneet vuonna 2013 vuosia 2014–2016 koskevissa mehiläishoito-ohjelmissaan.

(12) Selkeyden ja oikeusvarmuuden vuoksi asetus (EY) N:o 917/2004 olisi kumottava,

ON HYVÄKSYNYT TÄMÄN ASETUKSEN:

1 artikla

Mehiläispesät

Tässä asetuksessa ’mehiläispesällä’ tarkoitetaan sellaisen mehiläisyhdyskunnan sisältävää yksikköä, jota käytetään hunajan, muiden mehiläistuotteiden tai mehiläisten jalostusmateriaalin tuotantoon, sekä kaikkia yhdyskunnan selviytymisen kannalta olennaisia elementtejä.

2 artikla

Mehiläispesien lukumäärän määritysmenetelmä

Jäsenvaltioilla, jotka esittävät asetuksen (EU) N:o 1308/2013 55 artiklassa tarkoitetun kansallisen mehiläishoitoalan ohjelman, jäljempänä ’mehiläishoito-ohjelma’, on oltava luotettava menetelmä, jolla määritetään kunakin vuonna 1 päivän syyskuuta ja 31 päivän joulukuuta välisenä aikana niiden jäsenvaltion alueella sijaitsevien mehiläispesien lukumäärä, jotka ovat valmiita talvehtimaan.

3 artikla

Mehiläispesien lukumäärän ilmoittaminen

Mehiläishoito-ohjelman esittävien jäsenvaltioiden on vuodesta 2017 alkaen ilmoitettava joka vuosi komissiolle alueellaan sijaitsevien, talvehtimaan valmiiden mehiläispesien lukumäärä, joka on määritetty 2 artiklassa tarkoitetulla menetelmällä.

4 artikla

Unionin rahoitusosuus mehiläishoito-ohjelmille

Unionin rahoitusosuus mehiläishoito-ohjelmille jaetaan mehiläishoito-ohjelmaa toteuttaville jäsenvaltioille suhteessa keskiarvoon siitä mehiläispesien kokonaismäärästä, jonka kyseiset jäsenvaltiot ovat ilmoittaneet 3 artiklan mukaisesti kahtena kalenterivuonna välittömästi ennen mehiläishoito-ohjelmien ilmoittamista komissiolle. Unionin rahoitusosuuden vähimmäismäärä mehiläishoito-ohjelmaa kohden on 25 000 euroa.

Jos jonkin jäsenvaltion mehiläishoito-ohjelmalle hakeman unionin rahoituksen määrä on pienempi kuin ensimmäisestä kohdasta johtuva rahoitus, unionin rahoitusosuutta muiden jäsenvaltioiden mehiläishoito-ohjelmille voidaan suurentaa suhteessa niiden ilmoittamien mehiläispesien lukumäärään.

5 artikla

Päällekkäisen rahoituksen välttäminen

Jäsenvaltioiden on varmistettava, etteivät mehiläishoito-ohjelmat saa päällekkäistä rahoitusta asetuksen (EU) N:o 1308/2013 55 artiklan mukaisesta mehiläishoitoalan tuesta ja asetuksen (EU) N:o 1305/2013 mukaisesta maaseudun kehittämistuesta.

6 artikla

Valuuttakurssin määräytymisperusteet

Asetuksen (EU) N:o 1308/2013 55 artiklan mukaisesti mehiläishoitoalan tukena maksettujen määrien osalta valuuttakurssin määräytymisperuste on delegoidun asetuksen (EU) N:o 907/2014 34 artiklan 1 kohdassa tarkoitettu määräytymisperuste.

7 artikla

Kumoaminen

Kumotaan asetus (EY) N:o 917/2004.

Asetusta (EY) N:o 917/2004 sovelletaan kuitenkin edelleen ennen 1 päivää tammikuuta 2014 hyväksyttyihin mehiläishoito-ohjelmiin niiden päättymiseen saakka.

8 artikla

Siirtymätoimenpiteet

1. Jäsenvaltiot voivat muuttaa ennen 1 päivää tammikuuta 2014 hyväksyttyjä mehiläishoito-ohjelmiaan sisällyttääkseen niihin asetuksen (EU) N:o 1308/2013 55 artiklan 4 kohdassa lueteltuja uusia mehiläishoitoalan toimenpiteitä.

2. Unionin varojen jakaminen vuosien 2017–2019 mehiläishoito-ohjelmille toteutetaan niiden mehiläispesien lukumäärien perusteella, jotka jäsenvaltiot ovat ilmoittaneet vuonna 2013 vuosia 2014–2016 koskevissa mehiläishoito-ohjelmissaan.

9 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä toukokuuta 2015. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) EUVL L 347, 20.12.2013, s. 549.

(3) Neuvoston asetus (EY) N:o 1234/2007, annettu 22 päivänä lokakuuta 2007, maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (EUVL L 299, 16.11.2007, s. 1).

(4) Komission asetus (EY) N:o 917/2004, annettu 29 päivänä huhtikuuta 2004, toimista, joiden tavoitteena on parantaa mehiläistuotteiden tuotannon ja kaupan pitämisen edellytyksiä, annetun neuvoston asetuksen (EY) N:o 797/2004 soveltamista koskevista yksityiskohtaisista säännöistä (EUVL L 163, 30.4.2004, s. 83).

(5) Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).

(6) Komission delegoitu asetus (EU) N:o 907/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä maksajavirastojen ja muiden elinten, varainhoidon, tilien tarkastamisen, vakuuksien sekä euron käytön osalta (EUVL L 255, 28.8.2014, s. 18).